Broj: 711-I-2124-P-143-21/22-05-19

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodomneanonimne prijave mogućeg sukoba interesa podnesene protiv **dužnosnika Stjepana Kovača, zastupnika u Hrvatskom saboru i gradonačelnika Grada Čakovca do 3. lipnja 2021.g.,** na 189. sjednici, održanoj 29. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Stjepana Kovača, zastupnika u Hrvatskom saboru** **i gradonačelnika Grada Čakovca do 3. lipnja 2021.g., neće se pokrenuti s obzirom da prikupljeni podaci i dokumentacija, u vezi okolnosti sklapanja poslovnih odnosa Grada Čakovca s trgovačkim društvom INFENSO d.o.o. i trgovačkim društvom LM komunikacije d.o.o., ne upućuju na moguću povredu odredbi ZSSI-a od strane dužnosnika.**

Obrazloženje

Povjerenstvo je dana 18. lipnja 2021.g. pod poslovnim brojem: 711-U-2532-P-143/21-01-4 zaprimilo neanonimnu prijavu mogućeg sukoba interesa podnesenu protiv dužnosnika Stjepana Kovača, zastupnika u Hrvatskom saboru, povodom koje se vodi predmet P-143/21. U predmetnoj prijavi podnositelj navodi da je vlasnik trgovačkog društva LM komunikacije d.o.o. jedan od najboljih prijatelja bivšeg gradonačelnika Stjepana Kovača te da navedeni zajedno s trgovačkim društvom INFENSO d.o.o. obavljaju gotovo sve poslove za Grad te gradske ustanove. Podnositelj također problematizira kvalitetu rada navedenih trgovačkih društava te navodi kako postoje i druge osobe koje s njima posluju, poput obrta Lens u vlasništvu bivše zaposlenice trgovačkog društva LM komunikacije.

Člankom 3. stavkom 1. točkom 3. i 39. ZSSI-a propisano je da su zastupnici u Hrvatskom saboru te gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Stjepan Kovač obnašao dužnost gradonačelnika Grada Čakovca u mandatu 2013.-2017.g. te ponovno u mandatu 2017.-2021.g. Isto tako, Povjerenstvo je utvrdilo da je dužnosnik obnašao dužnost zastupnika u Hrvatskom saboru u mandatu 2016.-2020.g. te da navedenu dužnost ponovno obnaša od 22. srpnja 2021.g. Slijedom navedenog, povodom obnašanja navedenih dužnosti, dužnosnik Stjepan Kovač obvezan je postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda prijave u navedenom predmetu zatražilo od Grada Čakovca podatke je li Grad, tijekom mandata dužnosnika Stjepana Kovača, poslovao s trgovačkim društvom INFENSO d.o.o. i LM komunikacije d.o.o. kao i obrtom Lens te ukoliko su poslovni odnosi postojali ili traju temeljem kojeg pravnog osnova su zasnovani, kada su zasnovani i koliko su trajali, temeljem čije odluke je Grad stupio u taj poslovni odnos i u kojem postupku je odluka donesena te je li Grad poslovao s navedenim poslovnim subjektima i prije mandata dužnosnika Stjepana Kovača.

Grad Čakovec je odgovorio dopisom KLASA: 940-01/21-01/08, URBROJ: 2109/02-01-01-21-2 od 22. srpnja 2021.g. navodeći da je Grad, tijekom mandata dužnosnika Stjepana Kovača, imao poslovne odnose s trgovačkim društvima INFENSO i LM komunikacije, ali ne i s obrtom Lens u vlasništvu Magdalene Jaklin. Nadalje, Grad navodi kako su svi poslovi s navedenim trgovačkim društvima sklopljeni temeljem provedenog postupka jednostavne nabave i to temeljem Pravilnika o jednostavnoj javnoj nabavi („Službeni glasnik Grada Čakovca“ broj 3/17.). odnosno ranije Pravilnikom o provedbi postupaka nabave bagatelne vrijednosti u upravnim tijelima Grada Čakovca („Službeni glasnik Grada Čakovca“, broj 2/14.). Grad navodi i kako trenutno postoji poslovni odnos s trgovačkim društvom INFENSO d.o.o. te da je s navedenim trgovačkim društvom Grad poslovao i prije mandata dužnosnika Stjepana Kovača. Isto tako, Grad u prilogu svojeg očitovanja dostavlja kartice dobavljača iz kojih su razvidni poslovni odnosi koje je Grad imao s navedenim trgovačkim društvima.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 10. Pravilnika o jednostavnoj javnoj nabavi propisano je da je nabava procijenjene vrijednosti do 70.000,00 kuna jednostavna nabava male vrijednosti dok je nabava procijenjene vrijednosti od 70.000,00 kuna do 200.000,00 kuna za robe i usluge, odnosno do 500.000,00 kuna za radove jednostavna nabava velike vrijednosti.

Člankom 11. Pravilnika propisano je da se postupak jednostavne nabave male vrijednosti provodi izdavanjem narudžbenice od ovlaštene osobe, prihvatom ponude ili zaključivanjem ugovora s jednim gospodarskim subjektom po vlastitom izboru.

Člankom 12. Pravilnika propisano je da postupak jednostavne nabave velike vrijednosti provodi stručno Povjerenstvo koje se sastoji od najmanje dva člana od kojih jedan ima važeći certifikat iz područja javne nabave.

Uvidom u sudski registar Trgovačkog suda u Varaždinu utvrđeno je da je pod brojem MBS: 070132281 upisano trgovačko društvo LM komunikacije d.o.o., čiji je osnivač te osoba ovlaštena za zastupanje direktor Nikola Budiša. Nadalje, uvidom u sudski registar Trgovačkog suda u Varaždinu pod brojem MBS: 070108466 upisano je trgovačko društvo INFENSO d.o.o. čiji je osnivač i osoba ovlaštena za zastupanje direktor Miljenko Petek.

Uvidom u kartice dobavljača utvrđeno je da je Grad Čakovec imao poslovne odnose s trgovačkim društvima INFENSO d.o.o. i LM komunikacije d.o.o. te da se radilo o poslovima jednostavne javne nabave koji su provedeni sukladno važećem Pravilniku. Povjerenstvo nije ulazilo u kvalitetu pružanja naručenih usluga, s obzirom da isti nije ovlašteno ispitivati kvalitetu rada privatnih poslovnih subjekata.

Isto tako, Povjerenstvo je u odnosu na trgovačko društvo INFENSO d.o.o. utvrdilo da je Grad Čakovec s istim poslovao i prije mandata dužnosnika.

Povjerenstvo nije utvrdilo odnos povezanosti između dužnosnika i vlasnika navedenih trgovačkih društava temeljem kojeg bi dužnosnik bio u obvezi izuzeti se iz postupka sklapanja poslovnih odnosa s istima. Naime, činjenica da su dužnosnik i vlasnici navedenih trgovačkih društava eventualno bili prijatelji ili poznanici, posebice u situaciji gdje činjenica prijateljstva nije javno deklarirana, ne predstavlja takvu okolnost koja bi sama za sebe upućivala na moguću pristranost dužnosnika prilikom odabira ponuditelja.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Stjepan Kovač, osobna dostava
2. Na znanje podnositelju
3. Objava na internetskoj stranici Povjerenstva
4. Pismohrana